PATVIRTINTA

Skuodo vaikų lopšelio-darželio direktoriaus

2025 m. kovo 5 d. įsakymu Nr. V1-29

# SKUODO VAIKŲ LOPŠELIO-DAREŽLIO

# VAIKŲ VEŽIMO MOKYKLINIU IR TARNYBINIU AUTOBUSAIS TVARKOS APRAŠAS

**I SKYRIUS**

**BENDROSIOS NUOSTATOS**

1. Skuodo vaikų lopšelio-darželio (toliau – Darželis) vaikų vežimo mokykliniu ir tarnybiniu autobusais tvarkos aprašas (toliau – Aprašas) reglamentuoja toliau kaip 3 kilometrai nuo mokyklos gyvenančių vaikų, kurie ugdomi pagal ikimokyklinio ir priešmokyklinio ugdymo programas, specialiųjų ugdymosi poreikių, turinčių vaikų, vaikų, kuriems ugdymasis pagal ikimokyklinio ugdymo programą švietimo ir mokslo ministro ir socialinės apsaugos ir darbo ministro nustatyta tvarka ir atvejais yra privalomas, ir vaikų, gyvenančių kaimuose ir miesteliuose arčiau kaip 3 kilometrai nuo mokyklos (atsižvelgiant į atstumą), jeigu autobuse yra laisvų sėdimų vietų, vežimo mokykliniu ir tarnybiniu autobusais tvarką, vaikų vežimą mokykliniu ir tarnybinių autobusais organizuojančių ir vykdančių asmenų funkcijas, pareigas ir atsakomybę.

2. Aprašo paskirtis – reglamentuoti vaikų vežimą mokykliniu ir tarnybiniu autobusais, kad būtų užtikrintas tinkamas ir saugus vaikų vežimas į Darželį ir atgal.

3. Apraše vartojamos sąvokos ir apibrėžimai:

3.1. **mokyklinis autobusas** – Savivaldybei nuosavybės teise priklausantis ir Darželiui patikėjimo teise valdyti ir naudoti perduotas geltonas, skiriamaisiais ženklais paženklintas, autobusas, vežantis vaikus (mokinius) specialiaisiais maršrutais;

3.1. **tarnybinis autobusas** – Savivaldybei nuosavybės teise priklausantis ir Darželiui patikėjimo teise valdyti ir naudoti perduotas, skiriamuoju ženklu paženklintas, autobusas, vežantis darbuotojus ir vaikus (mokinius) specialiaisiais maršrutais, naudojamas Darželio veikloje.

3.2. **darželis** – švietimo įstaiga, kurios veiklos sritis – ikimokyklinis, priešmokyklinis ugdymas.

4. Vaikų vežimas mokykliniu ir tarnybiniu autobusais organizuojamas vadovaujantis Lietuvos Respublikos švietimo įstatymu, Lietuvos Respublikos saugaus eismo automobilių keliais įstatymu, Lietuvos Respublikos kelių transporto kodeksu, Kelių eismo taisyklėmis ir atsižvelgiant į Mokinių vežiojimo organizavimo metodines rekomendacijas (toliau – Mokinių vežiojimo organizavimo metodinės rekomendacijos).

5. Kvalifikaciniai ir elgesio reikalavimai mokyklinio ir tarnybinio autobusams vairuotojui nustatyti Tipinėje mokyklinio autobuso vairuotojo darbo instrukcijoje, Kelių eismo taisyklėse, C1, C1E, C, CE, D1, D1E, D, DE kategorijų motorinių transporto priemonių vairuotojų mokymo pradinei profesinei kvalifikacijai įgyti ir vairuotojų periodinio profesinio mokymo tvarkos apraše, patvirtintame Lietuvos Respublikos susisiekimo ministro 2011 m. vasario 3 d. įsakymu Nr. 3-79 „Dėl C1, C1E, C, CE, D1, D1E, D, DE kategorijų motorinių transporto priemonių vairuotojų mokymo pradinei profesinei kvalifikacijai įgyti ir vairuotojų periodinio profesinio mokymo tvarkos aprašo patvirtinimo“ ir kituose šią sritį reglamentuojančiuose Lietuvos Respublikos teisės aktuose.

6. Mokyklinio ir tarnybinio autobuso techniniai ir žymėjimo reikalavimai turi atitikti reikalavimus, nustatytus Kelių eismo taisyklėse ir Mokyklinio autobuso ženklinimo įspėjamosiomis mirksinčiomis oranžinėmis šviesomis reikalavimų apraše, patvirtintame Valstybinės kelių transporto inspekcijos prie Susisiekimo ministerijos viršininko 2012 m. gegužės 31 d. įsakymu Nr. 2B-224 „Dėl Mokyklinių autobusų ženklinimo įspėjamosiomis mirksinčiomis oranžinėmis šviesomis reikalavimų aprašo patvirtinimo“.

7. Vaikų vežimą mokykliniu ir tarnybiniu autobusu Darželyje organizuoja asmuo, atsakingas už organizuotą vaikų vežimą, koordinuoja Darželio direktorius.

# II SKYRIUS

**VAIKŲ VEŽIMO MOKYKLINIU IR TARNYBINIU AUTOBUSU ORGANIZAVIMAS**

8. Mokyklinio ir tarnybinio autobusų maršrutai, tvarkaraščiai, vežamų mokinių sąrašai rengiami ir sustojimo vietos nustatomos, remiantis Mokinių vežiojimo organizavimo metodinėmis rekomendacijomis.

9. Kiekvienų mokslo metų pradžioje (esant poreikiui ir dažniau) asmuo, atsakingas už organizuotą vaikų vežimą, dalyvaujant mokyklinio ir tarnybinio autobusų vairuotojui, Vaiko gerovės komisijoje nustato mokyklinio ir tarnybinio autobusų sustojimo vietas, maršrutus, tvarkaraščius, sudaro vežamų vaikų sąrašus, kuriuos tvirtina Darželio direktorius.

10. Sustojimo vietos nustatomos, maršrutai, tvarkaraščiai ir vežamų vaikų sąrašai sudaromi ir, jei prireikia, koreguojami, įvertinus vaikų važiavimo poreikius. Užtikrinama, kad į pavežamų vaikų sąrašus būtų įtraukiami vaikai, ugdomi pagal ikimokyklinio ir priešmokyklinio ugdymo programas, vaikai, turintys specialiųjų ugdymosi poreikių, bei vaikai, kuriems ugdymasis pagal ikimokyklinio ugdymo programą švietimo ir mokslo ministro ir socialinės apsaugos ir darbo ministro nustatyta tvarka ir atvejais yra privalomas, kurie gyvena toliau kaip 3 kilometrai nuo mokyklos. Į mokykliniu ir tarnybiniu autobusais vežamų vaikų sąrašą įrašomi mokiniai, gyvenantys arčiau kaip 3 kilometrai nuo mokyklos (atsižvelgiant į atstumą), jeigu autobuse yra laisvų sėdimų vietų.

11. Vienu metu vežamų vaikų negali būti daugiau, negu mokykliniame ir tarnybiniame autobusuose yra sėdimų vietų keleiviams.

12. Mokyklinio ir tarnybinio autobusų sustojimo vietos parenkamos ten, kur yra nuolatinės maršrutinių autobusų stotelės, kelio neužstoja kliūtys, yra geras matomumas į abi puses. Sustojimo vietos neturi būti ties kelio vingiu ar ištisine ženklinimo linija, įkalnėje, nuokalnėje, ten, kur dėl riboto matomumo sustoti draudžia Kelių eismo taisyklės. Sustojimo vietos turi būti nustatomos taip, kad vaikams nereikėtų kirsti važiuojamosios kelio dalies, o jeigu tai neišvengiama, kad perėjimo vietos būtų saugios.

13. Nesudaromi maršrutai, kurių trukmė į vieną pusę yra ilgesnė kaip viena valanda.

14. Kelionių maršrutus, tvarkaraščius ir vežamų vaikų sąrašus privalo turėti vairuotojas ir už organizuotą vaikų vežimą atsakingas asmuo. Šie dokumentai turi būti mokykliniame ir tarnybiniame autobusuose ir viešinami Darželio internetinėje svetainėje (kelionių maršrutai ir tvarkaraščiai). Su kelionių maršrutais ir tvarkaraščiais vaikų tėvai (globėjai) gali susipažinti Darželio internetinėje svetainėje arba kreiptis į asmenį, atsakingą už organizuotą vaikų vežimą. Jeigu maršrutai ir tvarkaraščiai keičiami, su pakeitimais nedelsiant supažindinami vaikų tėvai (globėjai), apie tai paskelbiama Darželio internetinėje svetainėje.

**III SKYRIUS**

**VAIKŲ VEŽIMAS MOKYKLINIU IR TARNYBINIU AUTOBUSAIS**

15. Vairuotojas iki vaikų vežimo nustatytu (-ais) maršrutu (-ais) pradžios turi žinoti vaikų vežimo maršrutą, tvarkaraštį, sustojimo vietas ir kitus su vežimu susijusius dokumentus. Už organizuotą vaikų vežimą atsakingas asmuo ir grupių mokytojai supažindina vaikų tėvus (globėjus) su važiavimo tvarka ir taisyklėmis.

16. Vaikai vežami su vaikus lydinčiu asmeniu, jo laikino nedarbingumo metu Darželio direktoriaus įsakymu paskiriamas kitas atsakingas asmuo.

17. Vaikai turi būti įlaipinami ir išlaipinami tik patvirtinto maršruto numatytose nuolatinėse mokyklinio ir tarnybinio autobusų sustojimo vietose. Vaikus Darželyje į mokyklinį ir tarnybinį autobusus atlydi ir pasiima auklėtojo padėjėjas, o įlaipinamo ir išlaipinamo maršruto numatytose nuolatinėse mokyklinio ir tarnybinio autobusų sustojimo vietose juos palydi ir pasitinka tėvai (globėjai).

18. Į sustojimo vietą mokyklinis ir tarnybinis autobusai turi atvažiuoti ir išvažiuoti iš jos tvarkaraštyje nustatytu laiku.

19. Vaikai mokyklinio ir tarnybinio autobuso sustojimo vietoje turi būti ne vėliau kaip tvarkaraštyje nustatytu laiku. Jeigu vaikai į mokyklinį ir tarnybinį autobusus nuolat vėluoja, už organizuotą vaikų vežimą mokykloje atsakingas asmuo išsiaiškina vėlavimo priežastis ir jas šalina, nepavykus to padaryti, klausimas sprendžiamas Vaiko gerovės komisijoje.

20. Vaikai mokykliniame ir tarnybiniame autobusuose turi sėdėti ramiai, užsisegti saugos diržus, nevaikščioti, netriukšmauti.

21. Vežant vaiką neįgaliojo vežimėlyje, vežimėlis turi būti pritvirtintas specialiomis prisegimo sistemomis. Jei vežant vaikus naudojamos specialiosios sėdynės, jos turi būti pritaikytos mokinių ūgiui ir svoriui pagal Kelių eismo taisyklių reikalavimus.

22. Atsitikus bet kokiam nenumatytam atvejui, asmuo, atsakingas už organizuotą vaikų vežimą, nepalieka vienų, be priežiūros. Įvykus eismo įvykiui, jei yra sužeistų, reikia nedelsiant kviesti greitąją medicininę pagalbą ir policiją, jei įmanoma, suteikti pirmąją pagalbą, asmeniui, atsakingam už organizuotą vaikų vežimą, informuoti Darželio direktorių.

**IV SKYRIUS**

**DARBUOTOJŲ PAREIGOS IR ATSAKOMYBĖ**

23. Grupių mokytojai išsiaiškina vaikų važiavimo poreikius, duomenis pateikia pirmąją mokslo metų savaitę už organizuotą vaikų vežimą atsakingam asmeniui.

24. Asmuo, atsakingas už organizuotą vaikų vežimą Darželyje, užtikrina vaikų tėvų (globėjų) informavimą apie mokyklinio ir tarnybinio autobusų maršrutus, tvarkaraščius, sustojimo vietas, vaikų elgesį važiuojant, sustojus, neatvykus mokykliniam ir tarnybiniam autobusams.

25. Asmuo, atsakingas už organizuotą vaikų vežimą Darželyje, skiriamas Darželio direktoriaus įsakymu, vykdo nustatytas funkcijas, palaiko nuolatinį ryšį tarp vairuotojo, vaikų tėvų (globėjų) ir Darželio, sprendžia kasdienius klausimus ir aiškinasi nenumatytas situacijas, yra atsakingas už informacijos viešinimą Darželio interneto svetainėje.

26. Darželio direktorius:

26.1. tvirtina maršrutus, tvarkaraščius, sustojimo vietas, mokykliniu ir tarnybiniu autobusais vežamų vaikų sąrašus, prireikus juos koreguoja;

26.2. įsakymu skiria už organizuotą vaikų vežimą atsakingą ir vaikus lydintį asmenį;

27. Mokyklinio ir tarnybinio autobusų vairuotojas tiesioginio vadovo instruktuojamas prieš mokslo metų pradžią.

28. Prieš ekskursijas, išvykas vaikus instruktuoja lydintys mokytojai.

29. Asmuo, atsakingas už organizuotą vaikų vežimą, kontroliuoja vaikų vežimo kokybę, nedelsdamas reaguoja į vaikų vežimo mokykliniu ir tarnybiniu autobusais trūkumus, juos šalina, informuoja Darželio direktorių.

30. Darželio direktoriaus pavaduotojas ūkio reikalams yra atsakingas už autobusų saugojimą, eksploatavimo kontrolę bei naudojimą. Autobusai Darželio direktoriaus įsakymu gali būti saugomi ir kitoje nustatytoje vietoje.

31. Vairuotojas veža vaikus, vadovaudamasis Kelių eismo taisyklėmis ir šiuo Aprašu. Jis privalo nedelsdamas informuoti Darželio direktorių ir / ar už organizuotą vaikų vežimą atsakingą asmenį apie iškilusias vaikų vežimo problemas (maršrutų organizavimo, vežimo grafiko, mokinių elgesio, jų punktualumo ir pan.). Apie autobusų techninio aptarnavimo, remonto problemas vairuotojas privalo informuoti Darželio direktoriaus pavaduotoją ūkio reikalams.

32. Vairuotojas, asmuo, atsakingas už organizuotą vaikų vežimą mokinius ir lydintis asmuo turi:

32.1. kultūringai ir mandagiai elgtis,

32.2. prižiūrėti, kad vaikai saugiai įliptų į autobusus ir išliptų iš jo, naudotųsi įrengtomis prisegimo sistemomis

32.3. stebėti, kad vaikai nešiukšlintų, netriukšmautų, užkirsti kelią drausmės pažeidimams ir patyčioms,

32.4. užtikrinti, kad, vežant vaikus, mokyklinio ir tarnybinio autobusų salonuose nebūtų vežama jokių krovinių, aštrių ar sunkių daiktų, kurie sukeltų pavojų staigiai stabdant ar eismo įvykio metu, bei kad nebūtų vežami pašaliniai asmenys arba daugiau vaikų, negu mokykliniame ir tarnybiniame autobusuose yra sėdimų vietų.

33. Mokyklinio ir tarnybinio autobusų vairuotojas, vykdydamas pareigas, už įvykio keliuose padarinius atsako Lietuvos Respublikos teisės aktų nustatyta tvarka. Žala, padaryta mokinio ar kito keleivio sveikatai, gyvybei vežimo metu, atlyginama Lietuvos Respublikos teisės aktų nustatyta tvarka.

**V SKYRIUS**

**MOKYKLINIO IR TARNYBINIO AUTOBUSŲ NAUDOJIMAS**

34. Mokyklinis ir tarnybinis autobusai naudojami vaikų vežimui į Darželį ir iš jo pagal Darželio direktoriaus įsakymu patvirtintus maršrutus.

35. Mokyklinis ir tarnybinis autobusai laisvu nuo vaikų vežiojimo metu gali būti naudojami:

35.1. vežti vaikus į:

35.1.1. savivaldybės, regioninius, šalies saviraiškos renginius (ekskursijas, konkursus, varžybas, sporto, sveikatos ugdymo, meninės raiškos, turizmo, gamtos, techninės kūrybos bei kitus renginius);

35.1.2. švietimo pagalbos ir kitas įstaigas, susijusias su vaikų ugdymu ar socialinėmis problemomis susijusiems klausimams spręsti;

35.1.3. ugdymo organizavimo procesui aprūpinti;

35.1.4. pažintines, kultūrines, edukacines išvykas,

35.2. vežti Darželio darbuotojus ir bendruomenės narius:

35.2.1. į kvalifikacijos tobulinimo, kėlimo renginius;

35.2.2. į kitus tiesiogiai su įstaigos veikla susijusius renginius;

35.2.3. pažintines, kultūrines, edukacines išvykas;

35.3. gali būti naudojamas kitų ugdymo įstaigų mokinių, vaikų ir kitų darbuotojų nuvežimui ir parvežimui pagal Darželio direktoriaus įsakymus. Autobusų kuro išlaidas apmoka prašančioji vežti įstaiga pagal Darželio pateiktą sąskaitą (kuro sąnaudos apskaičiuojamos pagal nuvažiuotų kilometrų skaičių ir nustatytą automobilio kuro normą).

36. Mokytojai, Darželio darbuotojai turi nuomos pirmenybę prieš kitus autobusų nuomininkus.

37. Autobusų naudojimo išlaidos finansuojamos iš Skuodo rajono savivaldybės, iš ikimokyklinio ir priešmokyklinio ugdymo, privalomo ikimokyklinio ugdymo mokymo lėšų, skirtų Darželio autobusams išlaikyti ir kurui įsigyti;

38. Darželis mokykliniam ir tarnybiniam autobusams naudoja atskirus lengvųjų automobilių kelionės lapus.

39. Vairuotojas kelionės lapus pildo kiekvieną dieną. Pasibaigus mėnesiui, kelionės lapai grąžinami direktoriaus pavaduotojui ūkio reikalams. Prie kelionės lapų pridedami kuro pirkimo čekiai.

40. Direktoriaus pavaduotojas ūkio reikalams kelionės lapus išduoda ne ilgesniam kaip iki einamojo mėnesio pabaigos laikotarpiui. Gautuose, užpildytuose kelionės lapuose patikrina įrašus, spidometro parodymus, kuro sunaudojimo kiekį ir iki sekančio mėnesio 3 dienos pateikia tvirtinti direktoriui ir pristato Skuodo rajono biudžetinių įstaigų buhalterinės apskaitos tvarkymo centrui. Autobusų ridos ir kuro sunaudojimo apskaita tvarkoma vadovaujantis įrašais kelionės lapuose.

41. Jei mokyklinio ir tarnybinio autobusų vairuotojas darbo dienomis vairuoja autobusus pasibaigus darbo laikui, perdirbtas laikas kompensuojamas iš kitos darbo dienos darbo laiko, jei autobusai vairuojamai savaitgaliais ir švenčių dienomis, tai poilsio dienos pridedamos prie kasmetinių atostogų arba darbo dienos savaitgaliais ir švenčių dienomis apmokamos dvigubai.

42. Mokyklinio ir tarnybinio autobusų degalų sunaudojimo normos nustatomos Darželio direktoriaus įsakymu.

43. Mokyklinio autobuso vairuotojas pristatoUAB „Skuodo autobusai“ vairuotojo kortelę ne rečiau nei kas 28 dienas ir transporto priemonės tachografą nuskaitymui ne rečiau nei kas 90 dienų adresu – Vytauto gatvė 20A, Skuodas.

44. Nuskaityti vairuotojo kortelės bei tachografo duomenys saugomi UAB „Skuodo autobusai“, esant poreikiui perkeliami į Darželio pateiktą išorinę duomenų laikmeną (USB raktą arba kietąjį diską).

45. Pasibaigus metų ketvirčiui, ne vėliau kaip iki kito mėnesio 7 d., elektroniniu paštu iš UAB „Skuodo autobusai“ gaunamos nuskaitymų ataskaitos ir sąskaitos faktūros, kurios pristatomos į Skuodo rajono biudžetinių įstaigų buhalterinės apskaitos tvarkymo centrą.

**VI SKYRIUS**

**BAIGIAMOSIOS NUOSTATOS**

46. Vaiko gerovės komisija kasmet analizuoja ir vertina mokinių vežimo mokykliniu ir tarnybiniu autobusais poreikio tenkinimą, kokybę, mokinių saugumo užtikrinimą, priima sprendimus dėl mokinių vežimo gerinimo.

47. Šis Aprašas gali būti keičiamas ir papildomas, pasikeitus teisės aktų reikalavimams, atsiradus poreikiui, tikslinamos tam tikros jo nuostatos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_